*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*168. számú előterjesztés*

Bátaszék Város Önkormányzata Képviselő-testületének 2016. augusztus 2-án,

15,00 órakor megtartandó **RENDKÍVÜLI** ülésére

*II. Géza szobor állítására vonatkozó pályázat benyújtásának jóváhagyása*

|  |
| --- |
| **Előterjesztő:** Dr.BozsolikRóbert polgármester  **Készítette:** Kondriczné dr. Varga Erzsébet jegyző  Bozsolik Zoltán városüzemeltetési mb. irodavezető  **Törvényességi ellenőrzést végezte:** Takácsné Gehring Mária  aljegyző  **Tárgyalja:** -------------- |

***Tisztelt Képviselő-testület!***

A Nemzeti Kulturális Alap Képzőművészet Kollégiuma pályázati felhívást tett közzé olyan kortárs, esztétikailag és tartalmában igényes köztéri munkák (szobor, szoborcsoport, térinstalláció) létrehozására, melyek az adott település közterén a település kulturális jelenét erősítik.

Előnyben részesülnek azok az alkotások, melyek a helyszínre vonatkozóan kultúrtörténeti eseményt, a település számára fontos személyiséget mutatnak be (például az irodalom, zene, tudomány, sport, néprajz stb. területéről), és a közélet kérdéseire is reflektálnak, ezzel a helyszín/település jelentőségét erősítik, a környezet egyhangúságán változtatnak, használatának komfortját építik, azt vizuálisan dinamizálják.

Az önkormányzat az általa választott témára kötelezően legalább 3 különböző művésztől származó köztéri munka (szobor, szoborcsoport, térinstalláció) terveivel pályázhat, szobronként/köztéri munkánként külön-külön (legalább három) adatlap benyújtásával.

Támogatott pályázat esetén a kollégium a benyújtott 3 alkotás közül választja ki a támogatásból megvalósítandó egy köztéri munkát.

Rendelkezésre álló tervezett keret összeg:50.000.000 Ft

Igényelhető támogatás: 7.000.000 Ft

Támogatás mértéke: a pályázat teljes költségvetésének maximum 70%-a.

Maximális támogatási intenzitás mértéke: legfeljebb 70%.

Pályázati cél megvalósításának időtartama: 2016. szeptember 1.–2017. augusztus 31.

Nevezési díj összege/mértéke: A pályázó nevezési díj címen 5000 Ft-ot – amely magában foglalja a 27%-os áfát –, köteles befizetni (mind a három alkotás után, külön pályázatként benyújtva)

Önkormányzatunknak a pályázat benyújtása és elnyerése esetén lehetősége nyílhatna egy II. Géza szobor állítására. A szobor helyszíne a Ciszterci Romkert lehetne. A szobor ünnepélyes avatására 2017 júliusának első hétvégéjén a Város Napja alkalmából kerülhetne sor a város alapításának 775 éves jubileumi ünnepsége során.

Önkormányzatunk az alábbi három művészt keresné meg a pályázat benyújtásához szükséges tervek elkészítése érdekében:

1. Gvizdala Dáriusz Budapest
2. Imre Péter Szekszárd
3. Adorjáni Endre Szekszárd

A művészek részére küldendő felkérés az előterjesztés mellékletét képezi.

Tekintettel arra, hogy a pályázat benyújtásához szükséges tervek kiírásban foglalt feltételeknek megfelelő elkészítése nagy munkát igényel, mindhárom alkotó bruttó 200-200.000 Ft pályázati tiszteletdíjban részesülne. Az esetleges nyertes pályamű alkotójának tiszteletdíja a pályázatban elszámolható költség lenne.

Jogszabályi háttér:

A Magyarország helyi önkormányzatairól szóló 2011. évi CLXXXIX. törvény *42. § 8. pontja értelmében a képviselő-testület hatásköréből nem ruházható át: közterület elnevezése, köztéri szobor, műalkotás állítása*.

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény szerint:

„*109. § (1) Művészeti alkotás közterületen, valamint önkormányzati tulajdonú épületen való elhelyezéséről, áthelyezéséről, lebontásáról a település önkormányzatának képviselőtestülete, … dönt, és gondoskodik fenntartásáról és felújításáról”.*

Határozati javaslat:

**II. Géza szobor állítására vonatkozó pályázat benyújtásának jóváhagyására**

Bátaszék Város Önkormányzat Képviselő-testülete

1. a Nemzeti Kulturális Alap Képzőművészet Kollégiuma által kiírt pályázati felhívás keretében II. Géza szobor állítására vonatkozó támogatási kérelem benyújtását jóváhagyja,
2. a II. Géza szobor állítására az önkormányzat saját forrásként 3.000.000.- Ft önrészt biztosít az önkormányzat 2017. évi költségvetése terhére,
3. támogatja a szobor terveinek elkészítésére felkért alkotók részére bruttó 200.000.- Ft/fő tiszteletdíj kifizetését az önkormányzat 2016. évi költségvetésének általános tartalékkeretének terhére,
4. felhatalmazza a polgármestert a tiszteletdíj kifizetése érdekében az alkotókkal kötendő szerződés aláírására,
5. felhatalmazza a Bátaszéki Közös Önkormányzati Hivatalt a támogatási kérelem határidőn belüli benyújtására.

*Határidő*: 2016. 09.15.

*Felelős:* Kondriczné dr. Varga Erzsébet jegyző

(a pályázat benyújtásáért)

*Határozatról értesül*: Bátaszéki KÖH városüzemeltetési iroda

Bátaszéki KÖH pénzügyi iroda

Irattár